**TRAGISK ULYKKE PÅ MOTTAKSSENTER FOR VOLDTATTE KVINNER OG BARN I DR KONGO**

**Under et veldig uvær raste en høy mur over sovehuset på mottakssenteret for voldtatte kvinner og barn i Goma, DR Kongo der 13 kvinner og barn sov. Kvinnene og barna bor på mottakssenteret der de får oppfølging både psykisk og medisinsk. Dette senteret leders av Mama Jeannette som er nominert til Nobels fredspris.**

**JOIN good forces** har nettopp fått melding fra Goma om en tragisk ulykke på mottakssenteret til **Mama Jeannette**. Under ekstremt uvær raste en høy steinmur som stod på naboeiendommen over sovehuset der 13 kvinner og barn sov. To av kvinnene døde på stedet. 8 av kvinnene ble fraktet til Kyeshero Hospital og Heal Africa Hospital med brudd og andre skader. For to av dem er situasjonen alvorlig. Et stort hjelpearbeid ble gjort av JOINs feltarbeidere.

Mama Jeannette kunne fortelle JOIN at ei av jentene som omkom, ei ung mor hadde lagt seg over sitt lille barn for å beskytte det. Barnet overlevde uten skader, men mistet sin mor. Mama Jeannette som selv er høygravid har brukt tiden disse siste dagene sammen med kvinnene i gråt og sorg.

Tragedier som dette rammer JOIN sterkt. JOIN arbeider tett sammen med sine lokale medarbeidere som igjen har et nært forhold til kvinnene og barna som mottar støtte. JOINs mottakssentre skal være en trygg havn for jentene som så brutalt er rammet av vold på sin kropp og sjel. Det er derfor ekstra vondt at de skulle oppleve dette.

Naboen som eier muren som raste er anmeldt og etterforskningen er i gang.

JOIN har orientert sine givere og følgesvenner her i Norge om situasjonen og har utfordret dem til å bidra ekstra slik at et nytt sove hus raskt kan komme på plass på senteret. JOIN har to mottakssentre i Goma, i tillegg har organisasjonen 11 sentre og "lyttehus" i fjellområdene rundt Goma. Disse mottakssentrene mottar ukentlig ca. 40 kvinner og barn som har overlevd brutale overgrep.

JOIN har siden oppstarten av arbeidet i DR Kongo i 1994 gitt hjelp til over 26 000 voldtatte kvinner og barn. Sentralt i dette arbeidet er de to kvinnelige teamlederne **Mama Jeannette og Mama Jeanne**. Begge to ble i år nominert til **Nobels Fredspris** sammen med legen Dr. Denis Mukwege.

Ta kontakt med JOIN good forces for mer informasjon: Tore Gullaksen mob. 909 74 610